Нов. Млыны районында йылға аша сығыуҙы кесе лейтенант А.xa0Ф.xa0Патраковтың взводы саперҙары тәьмин иттеләр. Взвод командиры үҙенең хәрби һөнәрен яҡшы белеүе менән генә түгел, шәхси батырлығы менән дә айырылып тора ине. Ул беҙҙең дивизияның составында фронттағы тәүге көндәренән үк булды, күп мәртәбә дошман тылында мөһим объекттарҙы шартлатыу буйынса яуаплы заданиеларҙы үтәне, оҫта һәм һалҡын ҡанлы минёр булып һаналды. Жиздра һәм Рессета йылғалары аша сыҡҡан ваҡытта ла Патраков ҡоралмалар яһау буйынса яҡшы тәжрибә алды. Шуға күрә Сеймда ла ул үҙ бурысын тел тейҙермәҫлек итеп үтәне, ут һәм дошмандың бомбежкаһы аҫтында бик ҡыҫҡа ваҡыт эсендә йылға аша сығыуҙы ойошторҙо. Иң хәүефле урындарҙа булып, күперҙең емерелгән урындарын тергеҙеү буйынса батырлыҡ, тапҡырлыҡ һәм ойоштороу һәләте өлгөләрен күрһәтеп, офицер шәхсән үҙе ғәскәрҙәрҙең һәм хәрби техниканың үтеүенә етәкселек итте. Һанһың бомбежкаларҙың береһендә Александр Фёдорович Патраков һәләк булды. Ул үлгәндән һуң Советтар Союзы Геройы исеменә лайыҡ булды.